text: Babyboom i Horsens fortsætter og topper i august
  26 juli 2016 kl. 15.23
  Der er travlt på fødeafdelingen på fødeafdelingen i Horsens, som langtfra holder ferie. 
  På fødeafdelingen i Horsens bliver der i gennemsnit født 6-7 børn om dagen - i dag er der allerede kommet syv nye babyer til, og der er stadig flere fødende, der venter.
  - Vi har virkelig gang i den, smiler jordemoder Birgit Ridder-Jensen, der synes det er dejligt, og forklarer noget af boomet med de mange nye og unge tilflyttere, der kommer til Horsens.
  - I august får vi virkelig travlt. Der har vi udover den generelle stigning på 10 procent 46 ekstra fødsler så vi kommer op på 235 ialt i den måned.
  Fødselstallet på sygehuset i Horsens var sidste år på omkring 2100, det forventer jordemoderen i år kommer op på 2200.
  Fødeafdelingen har i år ansat en ekstra flex-jordemoder i juni måned. Hun kan i tidsrummet kl 6-14 kaldes ind og hjælpe de tre jordemødre, der hele tiden er på vagt. Midlerne har sygehuset fået fra finanslovs- midlerne der skal styrke beredskabet på sygehusene, og i Horsens har de valgt at prioritere en ekstra jordemoder på vagt.
  TV SYD er med direkte fra fødselsafdelingen i nyhedsudsendelsen klokken 19.30.
  
  